**ПРИЗНАВАНЕ НА НАЦИОНАЛНА ПРЕДСТАВИТЕЛНОСТ НА ОРГАНИЗАЦИИТЕ НА И ЗА ХОРАТА С УВРЕЖДАНИЯ**

*Дата на последна редакция: 05.07.2019 г.***,** *06.01.2021 г.*

**Нормативна уредба**

Закон за хората с уреждания (ЗХУ)

Правилник за дейността и организацията на работа на Националния съвет за хората с увреждания, реда за признаване на национална представителност на организациите на и за хората с увреждания и контрола за спазването на критериите за национална представителност (Правилника)

**Юридическа характеристика**

Настоящата процедура указва условията и реда за признаване на национална представителност на организациите на и за хората с увреждания, които искат да бъдат признати и отговарят на общите и специфични критерии, регламентирани в чл. 92, ал. 1 и 2 ЗХУ.

Легални дефиниции на някои по понятията, които са използвани:

- "хора с увреждания" са лица с физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот;

- "хора с трайни увреждания" са лица с трайна физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот, и на които медицинската експертиза е установила вид и степен на увреждане или степен на трайно намалена работоспособност 50 и над 50 на сто;

- "организации на хора с увреждания" са организации, в които повече от половината членове са хора с увреждания и се ръководят от хора с увреждания;

- "организации за хора с увреждания" са организации, създадени да предоставят услуги на и за хора с увреждания и които поемат застъпническа роля от името на хора с увреждания;

- "подкрепящ персонал" са работещите лица по трудово правоотношение в специализираните предприятия и кооперации на хората с увреждания и трудово-лечебните бази, които подпомагат хората с увреждания в трудовия им процес и извършват работа, непосилна по обем и тежест да бъде изпълнявана от тях (§ 1, т. 1, 2, 11, 12 и 22 ДР ЗХУ).

**Осъществяване на процедурата**

I. Компетентен орган

Органът, компетентен да извърши признаване на национална представителност на организациите на и за хората с увреждания е Министерският съвет по предложение на министъра на труда и социалната политика (арг. от чл. 18, ал. 1 от Правилника).

II. Заявител

Заявители по настоящата процедура са организациите на и за хората с увреждания, които искат да бъдат признати за национално представителни и отговарят на общите и специфични критерии за национална представителност, регламентирани в чл. 92, ал. 1 и 2 ЗХУ (арг. от чл. 14 от Правилника).

III. Нормативно установени изисквания

Заявителите, трябва да отговарят на следните общи критерии за национална представителност:

- да са вписани по реда на Закона за юридическите лица с нестопанска цел като юридически лица в обществена полза или по Закона за кооперациите за осъществяване на дейност в областта на социалното приобщаване на хората с увреждания най-малко 5 години преди подаване на искането за признаване на национална представителност;

- да имат най-малко 5-годишен доказан опит в областта на социалното приобщаване на хората с увреждания;

- да имат членове в не по-малко от 25 на сто от общините в страната.

Освен общите критерии заявителите трябва да отговарят и на следните специфични критерии:

- организациите на хора с увреждания да имат не по-малко от 1800 членове, от които не по-малко от 70 на сто да са хора с трайни увреждания, и да бъдат регистрирани като юридически лица с нестопанска цел за извършване на общественополезна дейност; организациите на сляпо-глухите хора трябва да имат не по-малко от 400 членове, от които не по-малко от 55 на сто да са хора с трайни увреждания, а организациите на малките хора – не по-малко от 150 членове, от които не по-малко от 50 на сто да са хора с трайни увреждания, независимо от териториалното им покритие;

- организациите на работодателите да имат не по-малко от 10 работодатели и не по-малко от 800 трудоустроени лица с увреждания и подкрепящ персонал съгласно чл. 48, ал. 1 ЗХУ;

- организациите за хора с увреждания, предоставящи специализирани социални услуги за хора с увреждания, да осигуряват услуги на не по-малко от 4 500 лица годишно и да имат назначени не по-малко от 50 служители, специализирани в предоставянето на подкрепа за хора с увреждания;

- родителските и професионалните организации за хора с увреждания да имат не по-малко от 500 членове за организация и не по-малко от 1500 членове за асоциация на организации.

Когато едно физическо или юридическо лице членува в две или повече национално представителни организации или в организации, кандидатстващи за признаване на национална представителност, с изключение на организациите по чл. 92, ал. 2, т. 1, изречение второ, т. 2 и 4 ЗХУ и Съюза на военноинвалидите и военнопострадалите, за установяване наличието на специфичните критерии за представителност това лице не се отчита при установяване на числения състав на нито една организация.

Организациите на и за хората с увреждания, които не отговарят поотделно на общите и специфични критерии за национална представителност, могат да се сдружават и да участват в Националния съвет за хората с увреждания като асоциации с обща представителност (чл. 92 ЗХУ).

IV. Необходими документи

Заявителите подават писмено заявление по образец за признаване на национална представителност, утвърден от министъра на труда и социалната политика, в което посочват ЕИК/БУЛСТАТ, и прилагат следните документи:

1. доказателства, удостоверяващи изпълнение на общия критерий по чл. 92, ал. 1, т. 2 ЗХУ, включващи един или няколко от следните документи:

а) справка за последните пет години от датата на подаване на заявлението за осъществени дейности за подкрепа в областта на социалното приобщаване на хората с увреждания, придружена с доказателства за осъществените дейности;

б) списък на проведените мероприятия за подкрепа в областта на социалното приобщаване на хората с увреждания за последните пет години от датата на подаването на заявлението, придружен с доказателствен материал;

в) други документи, удостоверяващи наличието на най-малко 5-годишен опит в областта на социалното приобщаване на хората с увреждания;

2. поименен списък на всички членове на съответните териториални структури, включително имената и адресите на техните ръководители, на хартиен и електронен носител, удостоверяващ изпълнение на общия критерий по чл. 92, ал. 1, т. 3 ЗХУ;

3. справка, удостоверяваща изпълнение на съответния специфичен критерий по чл. 92, ал. 2 ЗХУ (чл. 15, ал. 1 от Правилника).

V. Вътрешен ход на процедурата

Заявителите подават необходимите документи чрез министъра на труда и социалната политика до Министерския съвет.

Организациите, които кандидатстват за първи път за национална представителност, подават документите не по-късно от 31 март на текущата година.

Организациите – членове на Националния съвет, подават документите за национална представителност в срок до три месеца преди изтичането на решението на Министерския съвет за признаването на националната им представителност.

Асоциацията по чл. 92, ал. 4 ЗХУ предоставя протокол от заседание на органа за управление на асоциацията, подписан и подпечатан от членовете му, като прилага и съответните необходими документи към заявлението за кандидатстване.

Организация, участваща в асоциация по чл. 92, ал. 4 ЗХУ, която изпълни критериите за национална представителност съгласно нормативно установените изисквания, може самостоятелно да кандидатства за признаване на национална представителност по реда на настоящата процедура.

Министърът на труда и социалната политика назначава постоянно действаща комисия за установяване на изпълнението на нормативно установените изисквания.

Комисията разглежда заявлението и представя на министъра на труда и социалната политика протокол от проведените заседания и доклад за резултатите в двумесечен срок. Комисията може да изисква от съответната организация да представи допълнителна информация, свързана със заявлението, както и да извършва проверки на място при необходимост. За периода на изискване на допълнителна информация или извършване на проверки на място двумесечният срок спира да тече. В едномесечен срок от представянето на протокола министърът на труда и социалната политика внася в Министерския съвет доклад с проект на решение за признаване или за отказ за признаване на национална представителност (чл. 15 и 16 от Правилника).

Министерският съвет се произнася с решение за признаване или за отказ за признаване на национална представителност в едномесечен срок от внасянето на доклада. Решението се съобщава от секретаря на съвета на съответната организация в 3-дневен срок от получаването му.

Отказът за признаване на национална представителност може да се обжалва по реда на Административнопроцесуалния кодекс (чл. 18, ал. 2-4 от Правилника).

**Резултат от процедурата**

В резултат от процедурата министерският съвет по предложение на министъра на труда и социалната политика признава националната представителност на организациите на и за хората с увреждания съгласно чл. 92 ЗХУ. Решението за признаване на национална представителност е за срок 4 години.

Министерският съвет отменя решението за признаване на национална представителност, когато:

- в резултат на извършения контрол по чл. 17 от Правилника се установи, че съответна организация с призната национална представителност или асоциация по чл. 92, ал. 4 ЗХУ не отговаря на критериите за национална представителност;

- се установят документи с невярно съдържание, послужили като основание за признаване на националната представителност.

Национално представителните организации на и за хората с увреждания могат да прекратят националната си представителност с писмено заявление до Министерския съвет, подадено чрез министъра на труда и социалната политика.

Организациите, които са прекратили националната си представителност, могат да кандидатстват отново за национална представителност в него не по-рано от една календарна година след датата на прекратяването на участието (чл. 18, ал. 1, 5 и 6 и чл. 19 от Правилника).